b'\n_START_ARTICLE_\nPragersko\n_START_SECTION_\nZgodovina\n_START_PARAGRAPH_\nV neposredni bli\xc5\xbeini dana\xc5\xa1njega naselja, jugovzhodno od Spodnje Polskave, stoji dvorec, ki je bil zgrajen v drugi polovici 16. stoletja in prvi\xc4\x8d omenjen leta 1715. Po rodbini nekdanjih lastnikov dvorca, omenja se Kri\xc5\xa1tof Prager, naj bi dvorec in okolica dobila ime Pragersko, nem\xc5\xa1ko Pragerhof. Omenja se tudi grb Pragerjev, s pasjeglavcem na verigi. Gra\xc5\xa1\xc4\x8dinsko posestvo je leta 1934 kupila Dravska banovina. Po drugi svetovni vojni so tam ustanovili kobilarno, med 1949 in 1960 pa tja preselili \xc5\xa1e zrebi\xc4\x8darno iz Ponovi\xc4\x8d. Danes je dvorec slabo vzdr\xc5\xbeevan, njegova okolica pa je neurejena in povsem degradirana s poslopji farme, katere lastnik in upravljalec je kmetijski kombinat Perutnina Ptuj.\n_START_SECTION_\nUrbanizacija\n_START_PARAGRAPH_\nVe\xc4\x8dje naselje se je razvilo \xc5\xa1ele po letu 1845 kot postaja Ju\xc5\xbene \xc5\xbeeleznice; zasnovali so ga v obliki \xc5\xa1ahovnice. \xc5\xa0e ve\xc4\x8djo veljavo pa je naselje dobilo leta 1859, ko je postalo izhodi\xc5\xa1\xc4\x8de Vzhodne \xc5\xbeeleznice, in leta 1872, ko je bil zgrajen velik kolodvor._NEWLINE_Ob gradnji \xc5\xbeeleznice 1846 so se sem doseljevali predvsem delavci in uradniki nem\xc5\xa1kega porekla. Progo proti Ptuju in \xc4\x8cakovcu (Vzhodna \xc5\xbeeleznica) so dokon\xc4\x8dali 14 let kasneje, 1922 pa so povezali z obstoje\xc4\x8do \xc5\xbeelezni\xc5\xa1ko mre\xc5\xbeo \xc5\xa1e premogovnik pri naselju Podlo\xc5\xbee pod Ptujsko Goro; vendar pa so to progo 1945 ukinili. Po 1. svetovni vojni, ko so zgradili \xc5\xa1e odsek proge Ormo\xc5\xbe-Murska Sobota in je Prekmurje do\xc5\xbeivelo ve\xc4\x8dji razvoj, je Pragersko postalo eno ve\xc4\x8djih \xc5\xbeelezni\xc5\xa1kih vozli\xc5\xa1\xc4\x8d v Sloveniji._NEWLINE_Med drugo svetovno vojno so zavezniki od novembra 1944 do aprila 1945 trinajstkrat bombardirali Pragersko. _NEWLINE_Po drugi svetovni vojni se je pove\xc4\x8dal pomen cestne povezave Slovenska Bistrica - Ptuj.\n_START_SECTION_\nOpekarna\n_START_PARAGRAPH_\nV naselju je od 1904 delovala opekarna, ukinjena leta 2009. Opu\xc5\xa1\xc4\x8dene glinokope v bli\xc5\xbeini je zalila voda in nastali so ribniki, primerni za rekreacijo in ribolov. _NEWLINE_Ve\xc4\x8dina prebivalstva je danes zaposlena v Mariboru in Slovenski Bistrici.\n_START_SECTION_\nOkoli\xc5\xa1ka naselja\n_START_PARAGRAPH_\nNa drugi strani \xc5\xbeelezni\xc5\xa1ke proge, v ob\xc4\x8dini Kidri\xc4\x8devo, se nahaja naselje Spodnji Gaj pri Pragerskem.'